Филатов Владимир Петрович

Филатов Владимир Петрович (15(27). 2. 1875, Михайловка кыш., азыркы Пенза обл. - 30. 10. 1956, Одесса) - советтик офтальмолог жана хирург, СССР МИАнын (1944) жана УССР ИАнын (1939) акад. Социалисттик Эмгектин Баатыры (1950).

1897-ж. Москва университетинин мед. ф-тин бүткөн. 1911-ж. Новороссийск университетинин (Одесса) мед. ф-тиндеги көз оорулар кафедрасынан проф. жана башчысы, ошондой эле 1936-50-ж. Эксперименттик офтальмология институтунда (1965-жылдан Филатов атындагы көз оорулар жана ткань менен дарылоо илимий изилдөө институту) директор. Пластикалык хирургияга чоң салым кошкон. Ф-дун көздүн тунук кабыгынын (роговицанын) трансплантациясы боюнча эмгектери дүйнөгө белгилүү. Ткань менен дарылоо методун иштеп чыгып, анын негизинде биостимуляторлор жөнүндө окууну түзгөн. ССР мамлекеттик сыйлыгынын (1941), СССР ИАнын И. И. Мечников атындагы алтын медалын алган (1951). Төрт Ленин ордени, башка 2 орден жана медалдар менен сыйланган.

Колдонулган адабияттар
«Кыргызстан». Улуттук энциклопедия: 7-том / Башкы ред. Ү. А. Асанов. К 97. Б.: «Кыргыз энциклопедиясы» башкы редакциясы, 2015. - 832 б., илл. ISBN 978-9967-14-125-4
Категория:Инсандар